فیلیسطین رهبرلیگی ایسراییلی‌ اوردون چایی‌نین باتی ساحلینده‌کی جینایت‌لرینه گؤره قیناییب.
فیلیسطین-نین رسمی خبر آژانسی وفانین وئردیگی معلوماتا گؤره، فیلیسطین رهبرلیگی‌نین سؤزچوسو نبيل ابو ردينه وئردیگی یازیلی آچیقلامادا ایسراییل رهبرلیگینی اوردون چایی‌نین باتی ساحلینده تؤرتدیگی جینایت‌لره گؤره قینایا‌راق، ایسراییلین فیلیسطین خالقینا قارشی ایشلدیگی جینایت‌لری داوام ائتدیرمه‌سینه جسارت وئرن سببین اولوسلار آراسی سوسقونلوق و حساباتلیلیغین اولماماسی اولدوغونو قئید ائدیب.
نبيل ابو ردينه قدس و الخلیل شهرلرینده ایسراییل طرفیندن اؤلدورولن گنج‌لره ایشاره ائده‌رک دئییب:
"ایشغالچی قوه‌لر گونده‌لیک قتل عام عملیات‌لاری ایله اولوسلار آراسی حقوقا میدان اوخویور، قتل عملیات‌لاری، میدان‌لاردا اعدام‌لار، شهرلره، کندلره و دوشرگه‌لره باسقین‌لار حیاتا کئچیرمکده، خالقیمیزا قارشی ان آغیر توپلو جزا‌لار وئرمکده اصرارلی‌دیرلار. بون‌لار اینسانی و اولوسلار آراسی حقوقا و مشروعیتی ایله ضیددیر".
نبيل ابو ردينه اولوسلار آراسی قوروم‌لاری، خصوصیله ده بیرلشمیش میللت‌لر تشکیلاتی‌نین تهلوکه‌سیزلیک شوراسینی فیلیسطین خالقی‌نین اولوسلار آراسی مدافعه‌سینی تامین ائتمه‌یه و قطعنامه لری یئرینه یئتیرمه‌یه چاغیریب.
امریکا رهبرلیگیندن گئج اولما‌دان موداخیله ائتمه‌سینی ایسته‌ین نبيل ابو ردينه وضعیتین پیسلشمه‌سینه گؤره مسئولیتین امریکا و ایسراییلین اوزرینه دوشدوگونو وورغولاییب.
قئید ائدک کی، آوقوستون 1-ده ایسراییل اوردوسو الخلیل شهرینده و قدس-ون دوغوسوندا بیری اوشاق اولماقلا ایکی نفری قتله یئتیریب.
